พระราชกฤษฎีกาเปลี่ยนแปลงเขตอำนาจศาลแขวงชลบุรี พ.ศ. 2543
พระราชกฤษฎีกา
พระราชกฤษฎีกา
เปลี่ยนแปลงเขตอำนาจศาลแขวงชลบุรี
พ.ศ. ๒๕๔๓[๑]
 

ภูมิพลอดุลยเดช ป.ร.
ให้ไว้ ณ วันที่ ๒๗
พฤษภาคม พ.ศ. ๒๕๔๓
เป็นปีที่ ๕๕
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลแขวงชลบุรี

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทยและมาตรา ๓
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตอำนาจศาลแขวงชลบุรี
พ.ศ. ๒๕๔๓

มาตรา ๒
พระราชกฤษฎีกานี้ให้ใช้บังคับตั้งแต่วันที่ ๑ มิถุนายน พ.ศ. ๒๕๔๓เป็นต้นไป

มาตรา ๓
ให้ศาลแขวงชลบุรีในจังหวัดชลบุรี ซึ่งมีเขตอำนาจในอำเภอทุกอำเภอ
มีเขตอำนาจในอำเภอเมืองชลบุรี อำเภอบ่อทอง อำเภอบ้านบึง อำเภอพนัสนิคม อำเภอพานทอง
อำเภอหนองใหญ่ ตำบลเขาคันทรง ตำบลบางพระ ตำบลศรีราชา ตำบลสุรศักดิ์ และตำบลหนองขาม
อำเภอศรีราชา

มาตรา ๔
บรรดาคดีในเขตอำนาจของศาลจังหวัดพัทยาที่ค้างพิจารณาอยู่ในศาลแขวงชลบุรีในวันเปิดทำการศาลจังหวัดพัทยา
ซึ่งจัดตั้งขึ้นตามกฎหมายว่าด้วยการจัดตั้งศาลจังหวัดพัทยา
ให้คงพิจารณาพิพากษาในศาลแขวงชลบุรี

มาตรา ๕
ให้รัฐมนตรีว่าการกระทรวงยุติธรรมรักษาการตามพระราชกฤษฎีกานี้


ผู้รับสนองพระบรมราชโองการ
ชวน หลีกภัย
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการจัดตั้งศาลจังหวัดพัทยาขึ้นตามพระราชบัญญัติจัดตั้งศาลจังหวัดที่เมืองพัทยา
จังหวัดชลบุรี พ.ศ. ๒๕๓๗ โดยมีเขตตลอดท้องที่อำเภอบางละมุง อำเภอสัตหีบ
และอำเภอศรีราชา เฉพาะตำบลทุ่งสุขลา ตำบลบึง และตำบลบ่อวิน ในจังหวัดชลบุรี
และจะเปิดทำการในวันที่ ๑ มิถุนายน พ.ศ. ๒๕๔๓
แต่พระราชกฤษฎีกาเปลี่ยนแปลงเขตอำนาจศาลแขวงขอนแก่น ศาลแขวงชลบุรี
ศาลแขวงนครราชสีมา ศาลแขวงพระนครศรีอยุธยา ศาลแขวงลพบุรี ศาลแขวงสุรินทร์
ศาลแขวงอุดรธานี และศาลแขวงอุบลราชธานี พ.ศ. ๒๕๓๒
ได้กำหนดให้ศาลแขวงชลบุรีมีเขตอำนาจในท้องที่ที่อยู่ในเขตศาลพัทยาด้วย
จึงทำให้ศาลทั้งสองมีเขตอำนาจซ้อนกัน
ดังนั้น
เพื่อมิให้เกิดความสับสนและเพื่ออำนวยความสะดวกแก่ประชาชนและเจ้าหน้าที่ที่เกี่ยวข้อง
สมควรเปลี่ยนแปลงเขตอำนาจ ศาลแขวงชลบุรี ไม่ให้ซ้อนกับเขตอำนาจศาลจังหวัดพัทยา
และให้สอดคล้องกับพระราชบัญญัติ ดังกล่าว
จึงจำเป็นต้องตราพระราชกฤษฎีกานี้




















ศุภกรณ/ผู้จัดทำ
๒๖ ตุลาคม ๒๕๕๓

เอกฤทธิ์/ผู้ตรวจ
๔ พฤศจิกายน ๒๕๕๓


[๑] ราชกิจจานุเบกษา
เล่ม ๑๑๗/ตอนที่ ๔๙ ก/หน้า ๑๓/๓๑ พฤษภาคม ๒๕๔๓